Itä-Uudenmaan poliisi pääsi epäiltyjen jäljille nopeasti Helsingin poliisilaitoksen virkaveljien avulla.

Itä-Uudenmaan poliisi on ottanut neljä henkilö kiinni epäiltynä kauppakeskus Jumbossa sijainneen Laatukoru-liikkeen murrosta.

Myös iso osa saaliista on löytynyt kotietsinnässä, poliisi kertoo.

– Pääsimme tosiaan nopeasti epäiltyjen jäljille. Tästä iso kiitos kuuluu tehokkaalle tiedusteluyhteistyölle Helsingin poliisilaitoksen kanssa, kertoo tutkinnanjohtaja, rikoskomisario Mikko Minkkinen Itä-Uudenmaan poliisilaitokselta.

Tapauksen tutkinta jatkuu epäiltyjen kuulemisella.

Kauppakeskus Jumbossa havaittiin perjantain ja lauantain välisenä yönä murto kauppakeskuksen koruliikkeeseen. Varkaiden mukaan lähti koruliikkeestä satojen tuhansien eurojen edestä arvoesineitä.

Epäiltyjen tekijöiden kuvat tallentuivat valvontakameroihin.

Poliisi: suunniteltu ja ammattimainen rikos

IS seurasi tapahtumien etenemistä aktiivisesti. Kävi ilmi, että rikolliset tunkeutuivat öiseen kauppakeskukseen katon kautta rikkomalla koruliikkeen yläpuolella sijaitsevan ikkunan.

Mikko Minkkinen vahvisti tiedon Ilta-Sanomille. Poliisin mukaan ryöstäjien reitti sisään kauppakeskukseen kulki juuri rikotun ikkunan takia.

Koruliikkeeseen murtajat pääsivät sisään rikkomalla näyteikkunan. Sen jälkeen he rikkoivat vielä vitriinit, joissa varastetut esineet olivat.

Minkkisen mukaan kaikki viittaa siihen, että murto on edellyttänyt huolellista suunnittelua ja se on toteutettu ammattimaisesti. Murtautujat olivat Laatukorun tiloissa vain kaksi minuuttia ja poistuivat samaa reittiä kuin tulivatkin.

– Pitää paikkansa. Koko murtoprosessi kesti luonnollisesti pidempään, mutta liikkeen sisällä he ovat olleet vain kaksi minuuttia, Minkkinen sanoo.

– En usko, että katon kautta on menty summanmutikassa, vaan reitti on suunniteltu etukäteen, mahdollisesti päiviä etukäteen, Minkkinen jatkaa.